
Az Erasmus+ program keretében egy hetet tölthettem Szlovákiában, Komáromban, ahol a Selye János Egyetemen egy nagyon érdekes és hasznos tanulmányi BIP mobilitáson vettem részt. 
A téma a projektmenedzsment volt, és különösen a vállalkozások működésére, azok kockázataira és a stratégiai tervezésre összpontosítottunk. Az itt szerzett tudás nemcsak elméleti, hanem gyakorlati tapasztalatokkal is kiegészült, ami számomra nagyon értékes volt. Az első napon egy rövid megnyitó után megismerkedtünk az egyetemmel és a várossal. A program középpontjában a vállalkozások stratégiai tervezése és a kritikus gondolkodás állt. Az egyik legérdekesebb része az volt, amikor a SWOT-analízis módszertanát tanultuk meg, és egy csoportmunkában elemeztük a Heineken vállalkozás erősségeit, gyengeségeit, lehetőségeit és veszélyeit. 
Rájöttem, hogy milyen sok tényezőt kell figyelembe venni egy sikeres vállalkozás megtervezésekor. Külön élményt jelentett számomra a Heineken sörgyár látogatása, ahol megnézhettük a sörgyártás teljes folyamatát. A látogatás során végigkövettük a gyártást a nyersanyagok beérkezésétől kezdve egészen a késztermék palackozásáig. 
Az előadáson részletesen bemutatták a Heineken projektmenedzsment folyamatait és kockázatkezelési stratégiáit is. Nagyon meglepett, hogy egy ilyen nagyvállalat mennyire precízen van megszervezve, és hogy a stratégiai tervezés minden egyes részleg számára mennyire fontos. 
A hét során más országokból érkező hallgatókkal is dolgozhattam együtt. A közös munkák és prezentációk segítettek abban, hogy jobban megértsem, hogyan gondolkodnak a vállalkozásokról más karon tanuló hallgatók. Az együttműködés és a kreatív problémamegoldás fontossága még inkább megerősödött bennem. 

Mindezek mellett lehetőségem adódott a programomon kívüli tevékenységekben is részt venni, amelyek különösen emlékezetessé tették az ott töltött időt. Diáktársaimmal együtt ellátogattunk Budapestre, ahol egy tartalmas délutánt töltöttünk el: sétáltunk a Duna-parton, megcsodáltuk a Parlament épületét, és felfedeztük a belváros hangulatos utcáit. A következő napon Győr városát jártuk be, ahol lenyűgözött minket a barokk belváros szépsége és a kulturális látnivalók sokasága. Az utolsó napon pedig elutaztunk Bécsbe, ahol a történelmi nevezetességek, a csodálatos építészet és a nyüzsgő városi élet egyaránt magával ragadt. 
Ezek az élmények mind-mind felejthetetlen emlékké váltak, és nagymértékben hozzájárultak a program gazdagságához. 
[bookmark: _GoBack]Összességében az Erasmus+ mobilitás nemcsak szakmailag, hanem személyesen is sokat adott. Megerősítette bennem, hogy a projektmenedzsment tudása kulcsfontosságú a jövő vállalkozója számára, és inspirált arra, hogy tovább mélyedjek el ezen a területen. Nagyon hálás vagyok, hogy részt vehettem ezen a programon, és biztos vagyok benne, hogy hosszú távon segíteni fog a tanulmányaimban és a karrieremben is. 

